พม. ร่วมกับหน่วยฉีดวัคซีนป้องกันโควิด-19 กรุงเทพมหานคร ฉีดวัคซีนให้ผู้สูงอายุและเจ้าหน้าที่บ้านบางแคกว่า 100 คน
นางพัชรี  อาระยะกุล  ปลัดกระทรวงการพัฒนาสังคมและความมั่นคงของมนุษย์ เปิดเผยว่า ด้วยสถานการณ์การแพร่ระบาดของโรคโควิด-19 ระลอกใหม่ ที่ขยายวงกว้างไปทั่วประเทศ  และส่งผลกระทบต่อประชาชนอย่างต่อเนื่องรัฐบาล โดยกระทรวง พม. มีความห่วงใยและตระหนักถึงปัญหาความเดือดร้อนและความยากลำบากของประชาชนทุกกลุ่มเป้าหมาย โดยเฉพาะกลุ่มเปราะบางที่มีความเสี่ยงสูง ทั้งเด็ก ผู้สูงอายุ คนพิการ และผู้ด้อยโอกาส ซึ่งจำเป็นต้องได้รับการฉีดวัคซีนป้องกันโควิด-19 เป็นลำดับแรก วันนี้ กรมกิจการผู้สูงอายุ จึงได้ร่วมกับหน่วยฉีดวัคซีนป้องกันโควิด -19 กรุงเทพมหานคร ประกอบด้วย ทีมบุคลากรทางการแพทย์จากคณะแพทยศาสตร์วชิรพยาบาล  ศูนย์บริการสาธารณสุข 47 และศูนย์บริการสาธารณสุข 62   กทม. ให้บริการฉีดวัคซีนแก่ผู้สูงอายุและเจ้าหน้าที่ในศูนย์พัฒนาการจัดสวัสดิการสังคมผู้สูงอายุบ้านบางแค กทม. และในวันนี้อธิบดีกรมกิจการผู้สูงอายุ ลงพื้นที่ ณ ศูนย์พัฒนาการจัดสวัสดิการสังคมผู้สูงอายุบ้านบางแค กทม. เพื่อเฝ้าสังเกตการณ์และเยี่ยมให้กำลังใจผู้สูงอายุและเจ้าหน้าที่ผู้ดูแล ซึ่งมีการฉีดวัคซีนป้องกันโควิด-19 ให้กับผู้สูงอายุ รวม 129 คน แบ่งเป็นผู้สูงอายุที่ได้รับการฉีดวัคซีนเข็มแรก จำนวน 41 คน และผู้สูงอายุที่ได้รับการฉีดวัคซีนเข็มที่สอง จำนวน 88 คน  รวมทั้งเจ้าหน้าที่ของศูนย์ฯ ได้รับการฉีดวัคซีนเข็มแรก รวม 55 คน ทั้งนี้ ผู้สูงอายุในศูนย์ฯ ได้กล่าวแสดงความรู้สึกและขอบคุณเจ้าหน้าที่จากหน่วยงานต่างๆ และรัฐบาลที่ให้ความสำคัญและมาอำนวยความสะดวกในการฉีดวัคซีนในครั้งนี้  ซึ่งกระทรวง พม. จะเร่งให้มีการฉีดวัคซีนให้กลุ่มเปราะบางที่อยู่ในความดูแลอย่างทั่วถึงและเร็วที่สุด